Illum, il-Kunsill ħatar lil Toivo Klaar bħala r-Rappreżentant Speċjali tal-UE għall-Kawkasu tan-Nofsinhar u l-kriżi fil-Georgia. Xogħlu ser ikun li jikkontribwixxi għal soluzzjoni paċifika tal-kunflitti fir-reġjun, jiġifieri l-kriżi fil-Georgia u l-kunflitt f'Nagorno-Karabakh, kif ukoll li jinkoraġġixxi l-kooperazzjoni reġjonali. B'mod partikolari, ir-Rappreżentant Speċjali jikkopresiedi u jipparteċipa f'isem l-UE fid-Diskussjonijiet Internazzjonali ta' Ġinevra dwar il-konsegwenzi tal-kunflitt tal-2008 fil-Georgia. Bħalissa Toivo Klaar huwa l-Kap tad-Diviżjoni tal-Asja Ċentrali tas-Servizz Ewropew għall-Azzjoni Esterna (SEAE) u qabel din il-ħatra serva bħala Kap tal-Missjoni ta' Monitoraġġ tal-UE fil-Georgia. Huwa diplomatiku ta' livell għoli b'esperjenza estensiva kemm fis-SEAE kif ukoll fis-servizz diplomatiku Estonjan. Toivo Klaar jieħu post l-Ambaxxatur Herbert Salber (ta' nazzjonalità Ġermaniża), li kien ilu fil-kariga mit-8 ta' Lulju 2014. Ir-Rappreżentanti Speċjali tal-UE jippromwovu l-politika u l-interessi tal-UE f'ċerti reġjuni u pajjiżi, kif ukoll kwistjonijiet ta' interess jew tħassib partikolari għall-UE. Huma għandhom rwol attiv fl-isforzi biex jiġu kkonsolidati l-paċi, l-istabbiltà u l-istat tad-dritt. L-ewwel Rappreżentanti Speċjali tal-UE nħatru fl-1996. Bħalissa, hemm tmien Rappreżentanti Speċjali tal-UE jappoġġaw il-ħidma tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Federica Mogherini. CV ta' Toivo Klaar Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa